PMIndiaData/PMIndiaSum huggingface dataset:
सेवाओं पर वैश्विक प्रदर्शनी के उदघाटन समारोह में प्रधानमंत्री का वक्‍तव्‍य

प्रधानमंत्री ने कहा, ‘प्रतिभा-पलायन’ को लेकर चिंतित रहने वाला भारत अब व्‍यापक बदलाव के तहत ‘प्रतिभाओं को आकर्षित करने’ पर गंभीरता से विचार करने लगा है। प्रधानमंत्री श्री नरेन्‍द्र मोदी ने आज कहा कि प्रतिभाओं के मामले में भारत में अब व्‍यापक बदलाव देखने को मिल रहा है। उन्‍होंने कहा कि एक समय हमारा देश ‘प्रतिभा-पलायन’ को लेकर चिंतित रहता था, लेकिन अब हमारा देश अपने यहां पूरी दुनिया से ‘प्रतिभाओं को आकर्षित करने’ के बारे में गंभीरता से विचार करने लगा है। आज नई दिल्‍ली में सेवाओं पर पहली वैश्विक प्रदर्शनी का उदघाटन करते हुए प्रधानमंत्री ने कहा कि भारत को अब वैश्विक नजरिए से अपनी ‘सेवा क्षमता’ का आकलन करना चाहिए। उन्‍होंने कहा कि भारत विश्‍व भर में प्रतिभाशाली लोगों को उपलब्‍ध कराने में सक्षम है। उन्‍होंने काबिल लोगों की वैश्विक आवश्‍यकताओं का खाका बड़ी सावधानी से तैयार करने को कहा, जिनकी पूर्ति भारत अगले एक दशक के दौरान कर सकता है। मानव संसाधन को भारत की सबसे बड़ी परिसम्‍पति (एसेट) करार देते हुए प्रधानमंत्री ने कहा कि भारत की विकास यात्रा के तहत 35 साल से कम उम्र की 65 फीसदी आबादी पर अपना ध्‍यान केन्द्रित किया जाना चाहिए। उन्‍होंने कहा कि पूरी दुनिया काबिल लोगों की तलाश में है। वहीं, भारत इसे मुहैया कराने की असीम क्षमता रखता है। प्रधानमंत्री ने पहले से ही स्‍थापित आईटी एवं अन्‍य महत्‍वपूर्ण क्षेत्रों के अलावा उन क्षेत्रों का भी जिक्र किया जिनमें भारत पूरी दुनिया को प्रतिभाशाली मानव संसाधन मुहैया करा सकता है। इस संबंध में उदाहरण देते हुए प्रधानमंत्री ने नर्सिंग, उच्‍चस्‍तरीय वित्‍तीय सेवाओं, मध्‍यस्‍थता, पर्यटन, संगीत और शाकाहारी भोजन तैयार करने जैसे क्षेत्रों का जिक्र किया। अनेक केन्‍द्रीय मंत्री श्री कलराज मिश्र, श्री जे पी नड्डा, श्री रवि शंकर प्रसाद, श्रीमती स्‍मृति इरानी, श्रीमती निर्मला सीतारमण एवं श्री हर्षवर्धन भी इस अवसर पर उपस्थित थे।
प्रधानमंत्री ने पारसी नव वर्ष, नवरोज पर बधाई दी

प्रधानमंत्री श्री नरेन्‍द्र मोदी ने पारसी नव वर्ष, नवरोज पर बधाई दी है। प्रधानमंत्री ने कहा, ‘नवरोज मुबारक। पारसी नव वर्ष पर शुभकामनाएं। भारत पारसी समुदाय के असाधारण योगदान की सराहना करता है, जिन्‍होंने व्‍यापक क्षेत्रों में अपनी पहचान बनाई है। आने वाला वर्ष प्रत्‍येक व्‍यक्ति के जीवन में शांति और समृद्धि लाये।’
मं‍त्रिमंडल ने आईपीआर पर भारत और कनाडा के बीच समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मं‍त्रिमंडल ने भारत और कनाडा के बीच समझौता ज्ञापन (एमओयू) को अपनी पूर्व-व्‍यापी मंजूरी दे दी है। बौद्धिक संपदा (आईपी) के क्षेत्र में द्विपक्षीय सहयोग कार्यकलापों को स्‍थापित करने के लिए 23 फरवरी, 2018 को इस एमओयू पर हस्‍ताक्षर किया गया। इस एमओयू का उद्देश्‍य दोनों देशों में नवोन्‍मेषण, रचनाशीलता एवं आर्थिक विकास को बढ़ावा देना है। यह समझौता ज्ञापन एक व्‍यापक और लचीले संरचना की स्‍थापना करता है, जिसमें दोनों देश सर्वश्रेष्‍ठ प्रचलनों का आदान-प्रदान कर सकते हैं और आईपीआर पर जागरूकता बढ़ाने के लिए प्रशिक्षण कार्यक्रमों तथा तकनीकी विनिमयों पर एकजुट होकर काम कर सकते हैं तथा बौद्धिक संपदा अधिकारों (आईपीआर) की बेहतर तरीके से सुरक्षा कर सकते हैं। एमओयू के तहत प्राथमिकता पहलों में शामिल हैं :- दोनों देशों के नागरिकों, व्‍यवसायों तथा सार्वजनिक संस्‍थानों के बीच आईपी जागरूकता बढ़ाने पर सर्वश्रेष्‍ठ प्रचलनों, अनुभवों एवं ज्ञान का आदान-प्रदान। विशिष्‍ट आईपी क्षेत्रों से जुड़े मानव संसाधनों के साथ परस्‍पर सम्‍पर्क करने के लिए विशेषज्ञों का आदान-प्रदान। प्रतिभागियों द्वारा एकल रूप से या संयुक्‍त रूप से आयोजित कार्यक्रमों, प्रशिक्षण एवं समारोह में भागीदारी के जरिये उद्योग, विश्‍वविद्यालय, अनुसंधान एवं विकास संगठनों तथा छोटे एवं मझोले उद्यमों (एसएमई) के साथ आईपी पर सर्वश्रेष्‍ठ प्रचलनों, अनुभवों एवं ज्ञान का आदान-प्रदान एवं प्रसार। आईपी में आधुनिकीकरण परियोजनाओं, नवीन एवं वर्तमान प्रलेखन एवं सूचना प्रणालियों के स्‍वचालन एवं कार्यान्‍वयन के विकास में सहयोग और आईपी के प्रबंधन के लिए प्रक्रियाएं। यह समझने में कि किस प्रकार पारम्‍परिक ज्ञान की सुरक्षा की जाए; एवं पारंपरिक ज्ञान संबंधित डाटा आधारों और वर्तमान आईपी प्रणालियों के बारे में जागरूकता बढ़ाने समेत सर्वश्रेष्‍ठ प्रचलनों के विनिमय में सहयोग। स्‍थानीय आईपी एवं व्‍यवसाय समुदायों के लिए आईपी संबंधित प्रशिक्षण में सहयोग एवं ऐसा अन्‍य कोई सहयोग कार्यकलाप, जिस पर इस एमओयू के दायरे के भीतर आपसी रूप से उनमें निर्णय हो।
05 नवंबर 2015 को प्रधानमंत्री राष्ट्रपति भवन में कुलाध्‍यक्ष सम्मेलन में भाग लेंगे

प्रधानमंत्री स्वर्ण संबंधी योजनाओं का शुभारंभ करेंगे। प्रधानमंत्री सोनीपत में एनएचएआई की परियोजनाओं की आधारशिला रखेंगे और एक जनसभा को संबोधित करेंगे। प्रधानमंत्री श्री नरेन्द्र मोदी कल राष्ट्रपति भवन में कुलाध्‍यक्ष सम्मेलन (विजिटर कांफ्रेंस) में शिरकत करेंगे। प्रधानमंत्री श्री नरेन्द्र मोदी इम्प्रिंट इंडिया की विवरणिका का विमोचन करेंगे और पहली प्रति महामहिम राष्ट्रपति को पेश करेंगे। ‘इम्प्रिंट इंडिया’ भारत के लिए प्रासंगिक दस तकनीकी डोमेन में मौजूद प्रमुख इंजीनियरिंग एवं प्रौद्योगिकी चुनौतियों से निपटने के लिए अनुसंधान का खाका विकसित करने हेतु आईआईटी और आईआईएससी की संयुक्त पहल है। प्रधानमंत्री 7 रेस कोर्स रोड में आयोजित एक समारोह में स्वर्ण संबंधी तीन योजनाओं- स्वर्ण मौद्रीकरण योजना (जीएमएस), स्वर्ण सार्वभौमिक बांड योजना और स्वर्ण सिक्का एवं बुलियन योजना का शुभारंभ करेंगे। प्रधानमंत्री हरियाणा के सोनीपत में आयोजित एक समारोह में तीन राष्ट्रीय राजमार्ग परियोजनाओं की आधारशिला रखेंगे। प्रधानमंत्री एक जनसभा को संबोधित करेंगे।
प्रधानमंत्री ने बिलासपुर बस दुर्घटना में जान गंवाने वालों के परिजनों के प्रति संवेदना व्यक्त की

प्रधानमंत्री श्री नरेन्द्र मोदी ने हिमाचल प्रदेश के बिलासपुर जिले में हुई बस दुर्घटना में जान गंवाने वालों के परिजनों के प्रति संवेदना व्यक्त की है। प्रधानमंत्री ने कहा, “मैं हिमाचल प्रदेश में बस दुर्घटना में घायल हुए लोगों के जल्द स्वास्थ्य लाभ की कामना करता हूँ।”
प्रधानमंत्री ने प्रोफेसर यशपाल के निधन पर शोक व्‍यक्‍त किया

प्रधानमंत्री श्री नरेन्द्र मोदी ने भारतीय वैज्ञानिक और शिक्षाविद् प्रोफेसर यश पाल के निधन पर शोक व्यक्त किया है। प्रधानमंत्री ने कहा ‘’ प्रोफेसर यशपाल के निधन से दु:ख हुआ है। हमने एक ऐसा प्रतिभावान वैज्ञानिक और शिक्षाविद् खो दिया है जिसने भारतीय शिक्षा में स्‍थायी योगदान दिया। वर्ष 2009 में गुजरात में राष्‍ट्रीय बाल विज्ञान कांग्रेस सहित कई मौकों पर प्रोफेसर यशपाल के साथ व्‍यापक बातचीत हुई।‘’ प्रधानमंत्री ने प्रो0 यशपाल के साथ वर्ष 2009 की राष्‍ट्रीय बाल विज्ञान कांग्रेस की उनकी कुछ तस्‍वीरों को भी साझा किया ।
प्रधानमंत्री का प्रगति के माध्‍यम से संवाद

प्रधानमंत्री श्री नरेंद्र मोदी ने आज ‘प्रगति’ के जरिये अठारहवें दौर की बातचीत की अध्यक्षता की। प्रगति सक्रिय शासन और समय पर कार्यान्वयन के लिए सूचना व संचार तकनीक आधारित बहु-प्रारूपीय मंच है। प्रधानमंत्री ने रेलवे से संबंधित शिकायतों के निपटान और समाधान के दिशा में हई प्रगति की समीक्षा की। भ्रष्ट अधिकारियों से संबंधित शिकायतों को देखते हुए उन्होंने भ्रष्टचार के दोषी पाए जाने वाले रेवले अधिकारियों के खिलाफ कड़ी कार्रवाई करने का निर्देश दिया। प्रधानमंत्री ने भारतीय रेलवे को सभी शिकायतों और पूछताछ के लिए एक एकीकृत एकल टेलीफोन नंबर के लिए काम करने को कहा, जिसमें दुर्घटना के मामले में हेल्पलाइन भी शामिल है। प्रधानमंत्री ने महाराष्ट्र, मध्य प्रदेश, राजस्थान, कर्नाटक, तमिलनाडु, आंध्र प्रदेश, ओडिशा, उत्तर प्रदेश, उत्तराखंड, जम्मू-कश्मीर, असम, मणिपुर, मेघालय, मिजोरम, त्रिपुरा और नगालैंड सहित कई राज्यों में फैले रेलवे, सड़क और बिजली के क्षेत्रों में महत्वपूर्ण बुनियादी ढांचा परियोजनाओं की प्रगति की समीक्षा की। आज जिन परियोजनाओं की समीक्षा की गई उनमें मुंबई मेट्रो, तिरुपति-चेन्नई राजमार्ग, उत्तर प्रदेश, उत्तराखंड और मणिपुर में लंबे समय से अटकी पड़ी सड़क परियोजनाएं और जम्मू-कश्मीर एवं पूर्वोत्तर में बिजली आपूर्ति से संबंधित लाइनों से जुड़ी परियोजनाएं शामिल हैं। बच्चों के सार्वभौमिक प्रतिरक्षण (टीकाकरण) के लिए मिशन इंद्रधनुष की समीक्षा करते हुए प्रधानमंत्री ने इस संबंध में 100 सबसे खराब प्रदर्शन करने वाले जिलों के लिए निश्चित समय सीमा में लक्षित कर उन पर ध्यान देने के लिए कहा। उन्होंने कहा कि इसमें एनसीसी और नेहरू युवा केंद्र को शामिल किया जा सकता है ताकि यह सुनिश्चित किया जा सके कि कोई भी बच्चा प्रतिरक्षण का लाभ लेने से वंचित न रह जाए। स्वच्छ कार्य योजनाओं के कार्यान्वयन की समीक्षा करते हुए प्रधानमंत्री ने कहा कि स्वच्छता पखवाड़ा को स्थायी हल के लिए आंदोलन में तब्दील किया जाना चाहिए। अमृत मिशन पर उन्होंने अधिकारियों से कहा कि वे नवीनतम प्रौद्योगिकी के उपयोग के माध्यम से हासिल किए गए लाभों के परिमाण और दस्तावेज तैयार करें, जैसे एलईडी बल्ब ताकि उससे मिलने वाले की सभी सराहना करें। प्रधानमंत्री ने भारत सरकार के सभी सचिवों और राज्यों के सभी मुख्य सचिवों से ठोस योजनाओं और उद्देश्यों के साथ आने को कहा ताकि 2022 में स्वतंत्रता की 75वीं वर्षगांठ बदलाव के सभी लक्ष्यों को हासिल किया जा सके। स्वच्छता के संबंध में उन्होंने 2019 तक महात्मा गांधी की 150वीं जयंती से पहले अधिकतम प्रयास करने का आग्रह किया।
प्रधानमंत्री ने करगिल में चुटक पनबिजली केन्द्र राष्ट्र को समर्पित किया केन्द्र सरकार जम्मू-कश्मीर के विस्थापित लोगों का नियोजित ढ़ंग से पुनर्वास के लिए प्रतिबद्धः प्रधानमंत्री

प्रधानमंत्री श्री नरेन्द्र मोदी ने आज करगिल में 45 मेगावाट के चुटक पनबिजली केन्द्र को राष्ट्र को समर्पित करते हुए कहा कि जम्मू- कश्मीर की 30 प्रतिशत आबादी विस्थापित है और उनकी सरकार विस्थापितों के सुनियोजित पुनर्वास से लिए प्रतिबद्ध है। प्रधानमंत्री ने करगिल में जनसभा को संबोधित करते हुए 1999 के करगिल युद्ध के दौरान अपनी यात्रा की याद दिलायी। उन्होंने कहा कि उस समय यहां तोपों की आवाज गूंजती थी और आज हम लोगों की तालियों की आवाज सुन रहे हैं । उन्होंने कहा कि करगिल के लोगों ने युद्ध के दौरान भारतीय शस्त्र सेना को समर्थन दिया था। उन्होंने कहा कि उन्हें टाइगर हिल विजय के समय शहर के लोगों के जोश और देश भक्ति की भावना अभी भी याद है। आज यहां के लोग विकास की मुख्यधारा में शामिल होना चाहते हैं। प्रधानमंत्री ने कहा कि अब इस पुरानी कहावत -पानी और जवानी पहाड़ के काम नहीं आते – को बदलने का समय आ गया है। उन्होंने कहा कि पनबिजली के जरिए पर्वतीय लोगों के लाभ के लिए जल का दोहन होता है। बिजली केवल उद्योग के लिए नहीं बल्कि पर्वतीय युवाओं के कौशल विकास तथा शहरी क्षेत्रों में पलायन किये बिना उचित रोजगार देने में सहायक होती है। उन्होंने कहा कि भारत सरकार सड़क परियोजनाओं के लिए आठ हजार करोड़ की अतिरिक्त राशि देगी। उन्होंने कहा कि लेह-करगिल श्रीनगर ट्रांसमिशन लाइन से श्रीनगर में शिक्षा तथा रोजगार के अवसर बढ़ेंगे। उन्होंने कहा कि वह करगिल को देश के सबसे तेजी से विकास करने वाला जिला बनाना चाहते हैं। प्रधानमंत्री ने कहा कि विकास सभी समस्याओं का एक मात्र समाधान है। उन्होंने कहा कि विकास उनकी सरकार की प्राथमिकता है और युवाओं के रोजगार पर अधिकतम जोर दिया जा रहा है। इस संदर्भ में उन्होंने पशमिना, केसर उत्पादन तथा सेव उत्पादन में मूल्य संबर्धन की भी चर्चा की। उन्होंने कहा कि विकास के लिए धन की कोई कमी नहीं है और उन्होंने भ्रष्टाचार के खिलाफ लड़ाई शुरू कर दी है। इस अवसर पर जम्मू-कश्मीर के राज्यपाल श्री एन. एन. वोहरा, मुख्यमंत्री श्री उमर अब्दुल्ला और ऊर्जा राज्य मंत्री (स्वतंत्र प्रभार) श्री पीयूष गोयल भी उपस्थित थे।
भूकम्‍प से क्षतिग्रस्‍त हुए बागान स्थित पगोड़ा के अनुरक्षण के लिए म्‍यांमार के साथ एमओयू को मंत्रिमंडल की मंजूरी

प्रधानमंत्री श्री नरेन्‍द्र मोदी की अध्यक्षता में केन्‍द्रीय मंत्रिमंडल की बैठक में भूकम्‍प से क्षतिग्रस्‍त हुए बागान स्थित पगौडा, म्‍यांमार के अनुरक्षण के लिए भारत और म्‍यांमार के बीच सहमति-ज्ञापन (एमओयू) को मंजूरी दी गई है। प्रधानमंत्री श्री नरेन्‍द्र मोदी के 6-7 सितम्‍बर, 2017 के दौरान म्‍यांमार दौरे पर इस एमओयू पर हस्‍ताक्षर किए जाएंगे। इस परियोजना के कार्यान्‍वयन से म्‍यांमार के साथ भारत के सांस्‍कृतिक और धार्मिक क्षेत्र के प्रयासों को और मज़बूती मिलेगी। इस परियोजना से म्‍यांमार के लोगों के बीच भारत की ख्‍याति में व्‍यापक इजाफा होगा क्‍योंकि इसका धार्मिक महत्‍व के साथ-साथ पर्यटक महत्‍व भी है। इससे म्‍यांमार के साथ भारत की विकासात्‍मक साझेदारी में भी योगदान होगा। बागान म्‍यांमार का प्रमुख पर्यटन आकर्षण है। इससे स्‍मारकों की पुनर्बहाली और अनुरक्षण में भारत की विशेषज्ञता को प्रदर्शित करने का न केवल सुअवसर मिलेगा अपितु, म्‍यांमार के साथ-साथ अन्‍य देशों के पर्यटकों में भी भारत की साख बढ़ेगी।
प्रधानमंत्री ने अपनी विज्ञान प्रौद्योगिकी तथा नवाचार सलाहकार परिषद (पीएम-एसटीआईएसी) के सदस्‍यों के साथ बातचीत की

प्रधानमंत्री नरेन्‍द्र मोदी ने आज नई दिल्‍ली में अपनी विज्ञान प्रौद्योगिकी तथा नवाचार सलाहकार परिषद (पीएम-एसटीआईएसी) के सदस्‍यों के साथ बातचीत की। यह परिषद विज्ञान प्रौद्योगिकी तथा नवाचार से संबंधित सभी विषयों पर प्रधानमंत्री को सलाह देती है और इन विषयों पर प्रधानमंत्री के विजन के क्रियान्‍वयन की निगरानी करती है। परिषद के सदस्‍यों ने विज्ञान और प्रौद्योगिकी के महत्‍वपूर्ण क्षेत्रों में नवाचार पालन और अनुसंधान के लिए उठाए जा रहे कदमों की जानकारी प्रधानमंत्री को दी। प्रधानमंत्री ने कहा कि विज्ञान, प्रौद्योगिकी तथा नवाचार के लाभ सामान्‍य जन, दैनिक समस्‍याओं के समाधान तथा लोगों के जीवन में सुगमता के लिए पहुंचने चाहिए। प्रधानमंत्री ने परिषद के सदस्‍यों से शिक्षण संस्‍थानों, अनुसंधान और विकास प्रयोगशालाओं, उद्योग तथा विभिन्‍न सरकारी विभागों के लिए मजबूत संपर्क स्‍थापित करने की दिशा में काम करने का आग्रह ‍किया। उन्‍होंने दोहराया कि अकादमिक और अनुसंधान संस्‍थानों में ठहराव को समाप्‍त करने की आवश्‍यकता है। प्रधानमंत्री ने उचित प्‍लेटफॉर्मों तथा व्‍यवस्‍था को विकसित करने को कहा, जो स्‍कूली बच्‍चों के बीच वैज्ञानिक प्रतिभा की पहचान करे और उन्‍हें जिला तथा क्षेत्रीय स्‍तर पर अटल टिंकरिंग प्रयोगशालाओं से जोड़े। प्रधानमंत्री ने इस संदर्भ में कृषि आय बढ़ाने, एनीमिया जैसी पुरानी और वंशानुगत बीमारियों के उपचार, कचरा प्रबंधन और साइबर सुरक्षा जैसे प्रमुखता वाले क्षेत्रों का जिक्र किया। प्रधानमंत्री के साथ बैठक में प्रधानमंत्री के प्रधान वैज्ञानिक सलाहकार प्रो.के. विजय राघवन, परिषद के सदस्‍य तथा भारत सरकार के वरिष्‍ठ अधिकारी उपस्थित थे।
प्रधानमंत्री कल दो देशों की यात्रा पर रवाना होंगे; वे आयरलैंड और न्‍यूयॉर्क सिटी का दौरा करेंगे

प्रधानमंत्री श्री नरेन्‍द्र मोदी कल ( 23 सितम्‍बर, 2015) सुबह में दो देशों की यात्रा पर रवाना हो रहे हैं। प्रधानमंत्री डब्‍लिन, आयरलैंड पहुंचेंगे जहां वे आयरलैंड के सरकार-प्रमुख श्री ऐंडा केनी के साथ चर्चा करेंगे। वे आयरलैंड में भारतीय समुदाय के साथ भी संक्षिप्‍त वार्ता करेंगे। इसके बाद वे न्‍यूयॉर्क सिटी के लिए रवाना हो जायेंगे। प्रधानमंत्री कल शाम को (स्‍थानीय समयानुसार) न्‍यूयॉर्क सिटी पहुंचेंगे।
प्रधानमंत्री ने अल्‍जीरिया के स्‍वतंत्रता दिवस पर अल्‍जीरिया के लोगों को शुभकामनाएं दी

प्रधानमंत्री श्री नरेन्द्र मोदी ने अल्जीरिया के स्वतंत्रता दिवस के अवसर पर वहां के लोगों को बधाई दी है। प्रधानमंत्री श्री नरेन्‍द्र मोदी ने कहा “स्वतंत्रता दिवस के अवसर पर अल्जीरिया के लोगों को मेरी शुभकामनाएं। हम मानते हैं कि अल्‍जीरिया हमारा अहम मित्र है और अल्‍जीरिया के साथ हमारे संबंध बहुत मजबूत हैं। मैं आशा करता हूं कि आने वाले वर्षों में अल्जीरिया के साथ हमारे संबंध और दृढ़ होंगे।”
प्रधानमंत्री ने जलियांवाला बाग नरसंहार के शहीदों को श्रद्धांजलि अर्पित की

प्रधानमंत्री श्री नरेंद्र मोदी ने जलियांवाला बाग हत्याकांड के शहीदों को श्रद्धांजलि अर्पित की। प्रधानमंत्री ने कहा, ‘आज जब हम 100 वर्ष पूर्व के भयावह जलियांवाला बाग हत्याकांड को याद करते हैं, तो भारत उस दुर्भाग्‍यशाली दिवस पर शहीद हुए सभी लोगों को अपनी श्रद्धांजलि अर्पित करता है। उनकी वीरता और बलिदान को कभी विस्‍मृत नहीं किया जा सकेगा। उनकी स्मृति हमें एक ऐसे भारत के निर्माण के लिए और अधिक अथक मेहनत करने के लिए प्रेरित करती है जिस पर उन्हें गर्व होगा।
प्रधानमंत्री ने वैक्सीन की 200 करोड़ खुराक का आंकड़ा पार करने पर देशवासियों को बधाई दी

प्रधानमंत्री श्री नरेन्द्र मोदी ने विज्ञान में उल्लेखनीय विश्वास दिखाने और कोविड -19 वैक्सीन की 200 करोड़ खुराक का विशेष आंकड़ा पार करने पर देशवासियों की सराहना की है। उन्होंने इस अभियान में डॉक्टरों, नर्सों, अग्रिम पंक्ति के कर्मियों, वैज्ञानिकों, नवोन्मेषियों और उद्यमियों की भावना तथा दृढ़ संकल्प की भी सराहना की है। प्रधानमंत्री ने केंद्रीय स्वास्थ्य मंत्री श्री मनसुख मांडविया की घोषणा के जवाब में ट्वीट किया: "भारत ने फिर रचा इतिहास! वैक्सीन की 200 करोड़ खुराक का विशेष आंकड़ा पार करने पर सभी भारतीयों को बधाई। उन लोगों पर गर्व है, जिन्होंने भारत के टीकाकरण अभियान को पैमाने और गति में अद्वितीय बनाने में योगदान दिया है। इसने कोविड-19 के खिलाफ वैश्विक लड़ाई को मजबूत किया है। वैक्सीन की शुरुआत से ही, भारत के लोगों ने विज्ञान में उल्लेखनीय विश्वास दिखाया है। हमारे डॉक्टरों, नर्सों, अग्रिम पंक्ति के कर्मियों, वैज्ञानिकों, नवोन्मेषियों और उद्यमियों ने पृथ्वी को सुरक्षित बनाने में महत्वपूर्ण भूमिका निभाई है। मैं उनकी भावना और दृढ़ संकल्प की सराहना करता हूं।"
प्रधानमंत्री ने संसद में काला धन विधेयक पारित होने का स्‍वागत किया

प्रधानमंत्री श्री नरेन्‍द्र मोदी ने संसद में काला धन विधेयक पारित होने का स्‍वागत किया है। प्रधानमंत्री ने कहा, “काला धन विधेयक का पारित होना एक ऐतिहासिक उपलब्धि है। व्‍यक्तिगत रूप से मैं काफी प्रसन्‍न हूं। इससे हमारे द्वारा इस मसले को दी जाने वाली प्राथमिकता जाहिर होती है।”
चीन जनवादी गणराज्य के केंद्रीय सैन्य आयोग के उपाध्यक्ष जनरल फान चांगलोंग ने प्रधानमंत्री से मुलाकात की

चीन जनवादी गणराज्य के केंद्रीय सैन्य आयोग के उपाध्यक्ष जनरल फान चांगलोंग ने आज प्रधानमंत्री श्री नरेन्द्र मोदी से मुलाकात की। जनरल फांग चांगलोंग ने प्रधानमंत्री को भारत और चीन की सेनाओं के बीच बढ़ते संबंधों की जानकारी दी। प्रधानमंत्री श्री नरेन्द्र मोदी ने कहा कि संपूर्ण द्वीपक्षीय संबंधों को बढ़ाने के लिए रणनीतिक विश्वास को बढ़ाना और सीमावर्ती क्षेत्रों में शांति कायम रखना महत्वपूर्ण है। प्रधाननमंत्री श्री नरेन्द्र मोदी ने भारत और चीन के बीच सैन्य सहयोग बढ़ाने के कदमों का स्वागत किया। उन्होंने 2016 में भारत में होने वाली इंटरनेशनल फ्लीट समीक्षा में चीन की भागीदारी का स्वागत किया ।
प्रधानमंत्री ने अग्नि-V के सफल परीक्षण पर डी आर डी ओ को बधाई दी

प्रधानमंत्री श्री नरेंद्र मोदी ने अग्नि-V के सफल परीक्षण पर डी आर डी ओ और इसके वैज्ञानिकों को बधाई दी है। अपने संदेश में प्रधानमंत्री ने कहा – ‘‘अग्नि-V के सफल परीक्षण पर प्रत्ये क भारतीय को अत्यरन्तइ गर्व है। इससे हमारी रणनीतिक रक्षा को भारी ताकत मिलेगी। अग्नि-Vके परीक्षण की सफलता डी आर डी ओ और इसके वैज्ञानिकों के कड़े परिश्रम का परिणाम है। मैं उन्हें बधाई देता हूं।‘
प्रधानमंत्री ने सुकमा में केन्‍द्रीय रिजर्व पुलिस बल के जवानों की शहादत पर दुख व्‍यक्‍त किया

प्रधानमंत्री श्री नरेंद्र मोदी ने सुकमा, छत्‍तीसगढ़ में केन्‍द्रीय रिजर्व पुलिस बल के जवानों की शहादत पर दुख व्‍यक्‍त किया है। प्रधानमंत्री ने कहा, ‘सुकमा में केन्‍द्रीय रिज़र्व पुलिस बल के जवानों की शहादत से दुख हुआ। शहीदों को श्रद्धाजंलि और उनके परिजनों के लिए संवेदनाएं। मेरी कामना है कि घायल व्‍यक्ति शीघ्र स्‍वस्‍थ हों। मैंने सुकमा की स्थिति के बारे में गृह मंत्री राजनाथ सिंह जी से बात की। स्थिति की जायजा लेने के लिए वे सुकमा जा रहे हैं।’
प्रधानमंत्री ने वानुअतु में आए तूफान से प्रभावित लोगों का दु:ख-दर्द बांटा

प्रधानमंत्री श्री नरेन्‍द्र मोदी ने कहा कि वानुअतु में ‘पाम’ तूफान द्वारा मचाई गई तबाही से प्रभावित लोगों के दु:ख-दर्द से वह भी मर्माहत हैं। प्रधानमंत्री ने कहा, ”वानुअतु में पाम तूफान से मची तबाही अत्‍यंत दुर्भाग्‍यपूर्ण है। मैं इससे प्रभावित लोगों के साथ उनका दु:ख-दर्द साझा करता हूं। विदेश मंत्रालय वानुअतु के लोगों को तत्‍काल वित्‍तीय सहायता मुहैया कराएगा। हम दु:ख की इस घड़ी में वानुअतु की जनता के साथ कंधे से कंधा मिलाकर खड़े हैं।”
प्रधानमंत्री ने रानी लक्ष्मीबाई को उनकी जयंती पर नमन किया

प्रधानमंत्री श्री नरेन्द्र मोदी ने रानी लक्ष्मीबाई को उनकी जयंती पर श्रद्धांजलि दी है। एक ट्वीट में, प्रधानमंत्री ने कहा; "मैं बहादुर रानी लक्ष्मीबाई को उनकी जयंती पर नमन करता हूं। भारत के इतिहास में उनका एक विशेष स्थान है। उनकी बहादुरी को पीढ़ियों द्वारा भुलाया नहीं जा सकेगा। भारत के रक्षा क्षेत्र को बढ़ावा देने से संबंधित कार्यक्रमों में भाग लेने के लिए मैं आज झांसी में मौजूद रहने की आशा करता हूं।"
प्रधानमंत्री ने पोप एमेरिटस बेनेडिक्ट सोलहवें के निधन पर शोक व्यक्त किया

प्रधानमंत्री श्री नरेन्द्र मोदी ने पोप एमेरिटस बेनेडिक्ट सोलहवें के निधन पर गहरा दुःख व्यक्त किया है। प्रधानमंत्री ने ट्वीट किया; “पोप एमेरिटस बेनेडिक्ट सोलहवें के निधन से दुखी हूं, जिन्होंने अपना पूरा जीवन चर्च और प्रभु मसीह की शिक्षाओं के लिए समर्पित कर दिया। उन्हें समाज के लिए उनकी बहुमूल्य सेवा के लिए याद किया जाएगा। मेरी संवेदनाएं दुनिया भर के उन लाखों लोगों के साथ हैं, जो उनके निधन से दुखी हैं।”
प्रधानमंत्री कल उत्‍तर प्रदेश में झांसी जाएंगे

उत्‍तर प्रदेश में वह रक्षा गलियारे की आधारशिला रखेंगे 297 किलोमीटर लंबे झांसी – खैरार सेक्‍शन के विद्युतीकरण का उद्घाटन करेंगे बुंदेलखंड के लिए जलआपूर्ति सुनिश्चित करने वाली परियोजना की आधारशिला रखेंगे प्रधानमंत्री श्री नरेन्‍द्र मोदी 15 फरवरी, 2019 को उत्‍तर प्रदेश में झांसी का दौरा करेंगे जहां वे विभिन्‍न विकास परियोजनाओं की आधारशिला रखेंगे। प्रधानमंत्री झांसी में रक्षा गलियारे का शिलान्‍यास करेंगे। भारत सरकार ने देश को रक्षा उत्‍पादन के क्षेत्र में आत्‍म निर्भर बनाने के लिए तमिलनाडु और उत्‍तर प्रदेश में दो रक्षा गलियारा बनाने का फैसला किया है। झांसी उत्‍तर प्रदेश में बनाये जाने वाले रक्षा गलियारे के छह महत्‍वपूर्ण स्‍थानों में से एक है। प्रधानमंत्री ने फरवरी,2018 में उत्‍तर प्रदेश निवेशक सम्‍मेलन में राज्‍य में ऐसा ही एक और गलियारा बुंदेलखंड क्षेत्र में भी बनाये जाने की घोषणा की थी। श्री मोदी 297 किलोमीटर लंबे झांसी-खैरार रेल सेक्‍शन के विद्युतीकरण का भी उद्घाटन करेंगे। इससे इस सेक्‍शन पर रेलगाडि़यों का आवागमन तेज हो जाएगा और साथ ही कार्बन उत्‍सर्जन में भी कमी आएगी। प्रधानमंत्री पश्चिमी उत्‍तर प्रदेश को निर्बाध बिजली आपूर्ति सुनिश्चित करने के लिए बनाई गई पश्चिमी-उत्‍तर अन्‍तर-क्षेत्रीय बिजली पारेषण लाइन राष्‍ट्र को समर्पित करेंगे। प्रधानमंत्री पहाड़ी बांध आधुनिकीकरण परियोजना का भी उद्घाटन करेंगे। यह बांध धसान नदी पर बनाया गया है। सभी के लिए स्‍वच्‍छ पेयजल की आपूर्ति सुनिश्चित करने की सरकार की योजना के तहत प्रधानमंत्री बुंदेलखंड क्षेत्र के ग्रामीण इलाकों में पाइप लाइन के जरिये पानी की आपूर्ति योजना का शिलान्‍यास भी करेंगे। यह परियोजना इस नजरिये से महत्‍वपूर्ण है कि इससे सूखा प्रभावित बुंदेलखंड क्षेत्र में पानी की आपूर्ति हो सकेगी। इस अवसर पर प्रधानमंत्री झांसी शहर के लिए ‘अमृत’ के तहत पेयजल आपूर्ति योजना के दूसरे चरण की भी आधारशिला रखेंगे। श्री मोदी झांसी में पुराने रेल डिब्‍बों को नया बनाने के वर्कशॉप का शिलान्‍यास करेंगे। इससे बुंदेलखंड क्षेत्र में लोगों के लिए रोजगार की संभावनाएं बनेगी। प्रधानमंत्री झांसी-माणिकपुर और भीमसैन-खैरार सेक्‍शन पर 425 किलोमीटर लंबे रेल मार्ग के दोहरीकरण की परियोजना की आधारशिला रखेंगे। इससे न सिर्फ रेलगाडि़यों की आवाजाही आसान होगी, बल्कि बुंदेलखंड क्षेत्र के सर्वांगीण विकास में भी मदद मिलेगी। प्रधानमंत्री इससे पहले वाराणसी और वृंदावन भी गये थे। वाराणसी में उन्‍होंने प्रवासी भारतीय दिवस को संबोधित किया था और वृंदावन में वंचित तबकों के स्‍कूली छात्रों को तीन अरबवीं भोजन की थाली परोसी थी।
प्रधानमंत्री ने भारत भर में अनेक त्‍योहारों पर शुभकामनाएं दीं

प्रधानमंत्री श्री नरेन्‍द्र मोदी ने भारत भर में अनेक त्‍योहारों पर लोगों को शुभकामनाएं दी हैं । प्रधानमंत्री ने कहा “पूरे भारत में लोग आज विभिन्‍न त्‍योहार मना रहे हैं । इन पावन पर्वों पर सभी को मेरी शुभकामनाएं। मकर संक्रांति की शुभकामनाएं। इस पावन पर्व पर सभी के जीवन में खुशहाली और संपन्नता आए। मेरे तमिल मित्रों को पोंगल की शुभकामनाएं, என் தமிழ் நண்பர்கள் அனைவருக்கும் மகிழ்ச்சியான மற்றும் ஆசி நிறைந்த பொங்கல் வாழ்த்துகள் माघ बिहु के अवसर पर असम के लोगों को शुभकामनाएं, মাঘ বিহুৰ এই পৱিত্ৰক্ষণত, অসমবাসীলৈ মোৰ আন্তৰিক শুভেচ্ছা জনাইছো৷ गुजरात के लोगों को उत्‍तरायन के अवसर पर शुभकामनाएं આપ સૌને ઉતરાયણ પર્વ ની હાર્દિક શુભકામનાઓ! भारत में मनाये जाने वाले ऐसे एवं अन्‍य त्‍योहार हमारे जीवन में रंग एवं खुशियां जोड़ते हैं। यह त्‍योहार हमारे किसानों के जीवन में अपार खुशियां एवं प्रगति लाएं।’’
प्रधानमंत्री ने नवरोज के अवसर पर देशवासियों को बधाई दी

प्रधानमंत्री श्री नरेन्द्र मोदी ने नवरोज के अवसर पर देशवासियों को शुभकामनाएं दी हैं। प्रधानमंत्री ने कहा, “नवरोज मुबारक! शांति और समृद्धि से परिपूर्ण आगामी वर्ष के लिए हमारी प्रार्थना है। मेरी कामना है कि सभी व्यक्ति खुशहाल हो और उनका स्वास्थ्य अच्छा बना रहे।”